**Vyjadrenie rodiča k štrajku učiteľov**

Som presvedčený, že nestačí, aby v tomto štrajku boli iniciatívni len učitelia. Myslím si, že si zaslúžia, ba sa to priam pýta, aby sme sa aj my – rodičia – jasne vyjadrili, čo si o ich iniciatíve myslíme. V pondelok 25.1.2016 som stál a mrzol na Námestí SNP aj ja. Vypýtal som sa u šéfa, aby som mohol podporiť učiteľov, lebo som presvedčený, že oni musia cítiť, že v tom nie sú sami. Oni nám, rodičom, život nekomplikujú, oni sa (konečne) začali biť o lepšie školy pre naše deti. V tej strašnej zime som videl odhodlaných ľudí, ktorým nie je jedno, v akých podmienkach sa vychovávajú a vzdelávajú naše deti. No v prvom rade by to nemalo byť jedno nám, rodičom.

Verím, že sa neštrajkuje len za vyššie platy. Tie sú žalostne nízke hlavne pre nastupujúcich učiteľov. Dnes už aj vládny Inštitút finančnej politiky tvrdí, že deklarované platy ministrom školstva neodrážajú realitu a že učitelia zarábajú podpriemerne v každom kraji na Slovensku. A to majú vysokoškolské vzdelanie a hlavne – na 1/3 dňa sú im zverené naše deti s nádejou, že ich naučia vedomosti, zručnosti, vedieť sa správať či vytvárať si názor, argumentovať, tvoriť – proste všetko, aby sa čo najlepšie uplatnili v ďalšom živote.

Každý rodič, ktorý bol na rodičovskom združení na začiatku školského roka, sa stretol s tým, že triedny učiteľ priamo či nepriamo pýtal pomoc – materiálnu či finančnú. V triedach býva hádka, či zvýšiť príspevok na ZRPŠ o 5€ na rodinu, ktorý chce združenie použiť na zveľaďovanie školy či motivačné predmety a darčeky pre deti. Vtedy sa rodičia nekompromisne bránia. Teraz, keď učitelia žiadajú štát, aby do škôl nalial výrazne viac peňazí, by sme nemali byť ticho, lebo aj o tom to je – aby sme sa nemuseli hádať o každé euro a spolufinancovať naše „bezplatné“ školstvo. Učitelia prosia rodičov o papier, farbu, výpočtovú techniku a mne ich je ľúto. Lebo takto si postavenie v spoločnosti nevybudujú, keď budú stále odkázaní na štedrosť rodičov. Tu by mal ozaj zasiahnuť štát, aby učiteľ predovšetkým vzdelával a nie žobral peniaze, hľadal zdroje na pracovné pomôcky, poličky do kabinetu a podobne. Tragédia je, že niektorí učitelia tento stav nevnímajú ako problém, ale som presvedčený, že učiteľ by nemal od kamarátov a rodičov zháňať vybavenie kabinetu či pomôcky na vyučovanie.

Som rád, že učitelia na ZŠ Budatínska v Bratislave neostali ticho a zapojili sa do štrajku. Som hrdý aj na svoju Alma Mater (Pedagogická Fakulta Trnavskej Univerzity), že verejne podporuje tento boj o lepšie školstvo. Teší ma, že sa konečne o školstve a jeho kvalite diskutuje. Verím, že toto je len začiatok niečoho, čo posunie systém vzdelávania dopredu. Chcem sa dožiť dňa, keď sa moje dieťa bude tešiť ísť do školy, lebo sa tam bude cítiť príjemne, nebude mať strach z učenia, ale naopak, bude zvedavo hltať vedomosti od motivovaných a pozitívnou energiou nabitých učiteľov.

Iniciatíva slovenských učiteľov oznámila, že na pondelok 1. februára 2016 plánuje vytvoriť živú reťaz, do ktorej by sa mali zapojiť učitelia, rodičia – všetci nespokojní so stavom v školstve. Ja tam chýbať nebudem – a Vy?

Učiteľom držím palce, aby vydržali.

Miroslav Dravecký s manželkou  
Bratislava

**Milé kolegyne,  
  
dnes doobedu sme boli podporiť svojou účasťou demonštráciu učiteľov v Levoči (foto v prílohe). Počuli sme veľa pekných myšlienok, ktoré nás utvrdili v tom, že štrajk má zmysel, lebo vychádza z ľudí - z nás a z  našich kolegov -  pedagógov a nastavuje zrkadlo spoločnosti .  
  
Ak vám to čas a možnosti dovolia nájdite si na stránke isu akcie, ktorých sa môžete zúčastniť a urobte tak.(Viem, že Zuzka dnes bola v Gorile na otvorenej diskusii rodičov a učiteľov).  
  
Zajtra o 11-tej prijme pán prezident Andrej Kiska zástupcov ISU v prezidentskom paláci a v pondelok sa organizuje vo všetkých mestách na Slovensku ŽIVÁ REŤAZ, v Bratislave na Námestí Slobody o 15.30 – reťaz všetkých nespokojných so stavom školstva.  
  
   
  
Dnes sme sa opäť stretli s pani riaditeľkou a potvrdzujeme informácie zo včerajška:  
  
škola tento týždeň zostáva zatvorená a neposkytuje ani náhradný program.  
  
V štrajku zostáva aktívne 29 pedagogických pracovníkov(2 pedagogickí pracovníci zo štrajku odstúpili a 2 kolegyne štrajk prerušili z dôvodu účasti na lyžiarskom kurze.)  
  
Atmosféra v škole je pokojná a tried. učitelia nehlásia žiadne negatívne ohlasy od rodičov, aj pani riaditeľka má okrem jednej mamičky samé podporné maily a telefonáty.**

**-----------------------------------------------------**

**Dobrý deň.**

**Držím palce nech sa čo najviac z požadovaného zmení (najlepšie všetko).**

**S pozdravom Kezman**

---------------------------------------------------

**Dobrý večer. Ďakujeme za správy a drzime palce. Maťkova teta je tiež učiteľka, tak s ňou trávi -niektoré dni. Zajtra asi pôjde aj čistiť:-) Píšová**

**Dobrý deň,  
týmto mailom by som chcela vyjadriť podporu a solidaritu k štrajku učiteľov. Máte moju plnú podporu a pochopenie a želám Vám hlavne vydržať v čo najväčšom počte štrajkujúcich učiteľov kým nedosiahnete svoje ciele. Nech vláda konečne uzná Vaše požiadavky.  
Stále platí: " V jednote je sila"  
S pozdravom celému učiteľskému zboru  
Mgr. Šebestová Kristína    
Mama Daniela Š. žiaka 5B**

**...................................................................**